Servicehund

Servicehund, også kalt tjenestehund, er en fellesbetegnelse for hunder som har blitt spesielt opplært til å utføre en eller (som regel) flere nyttoppgaver for den personen den tjenestegjør hos. Det være seg å plukke opp gjenstander som for eksempel funksjonshemmede ikke kan nå, åpne dører, bære vesker eller for eksempel varsle og dempe fall for en epileptiker. En servicehund kan også ha rent terapeutiske oppgaver.

 Servicehunder i Norge 
Servicehunder er forholdsvis nytt i Norge, men er mer kjent i andre land, slik som Nederland, Sverige, Storbritannia og USA. I USA har servicehunder eksistert i over 30 år, og i Sverige er oppdrett og opplæring av denne type tjenestehunder for lengst vel etablert.

Prisen på en servicehund er 450.000 kroner når den er ferdig trent og har en tjenestetid på åtte år.

Hundene blir trent fra de er om lag halvannet år gamle. Etter seks–åtte måneder, når de er om lag to år gamle, er de ferdige.

Anfalls- og reaksjonshunder hører også inn under begrepet servicehund. De reagerer på anfall gjennom å trykke på alarmknapp og kan eventuelt også bli kombinert med øvrige servicehundkombinasjoner.

Treningsopplegget for servicehunder er i utgangspunktet ganske likt førerhundtreningen. Forskjellen er at førerhunder må kunne operere helt selvstendig, uten å bare være avhengig av kommandoer, mens servicehunder nesten kun skal lystre (utføre) kommandoer. I Norge er det kun Hundeskolen Veiviseren AS som leverer servicehunder. De har et 3-årig prosjekt gående på trening av servicehunder, som avsluttes i år. Til nå er ingen servicehunder blitt dekket av rikstrygdeverket, men det jobbes med og få et opplegg for servicehunder som ligner det som allerede finnes for førerhunder.

Mellom 2001–2006 ble ordningen med servicehunder finansiert som forsøksprosjekt av stiftelsen Helse og Rehabilitering. 26 servicehunder har blitt utlevert gjennom midler fra denne stiftelsen 2001–2006.

Arbeids- og inkluderingsdepartementet har anmodet om en utredning av nytten samt behovet for servicehund.

Utredningen foreligger i 2008. Konklusjonen lyder blant annet på at ordningen bør bli etablert og finansiert via folketrygden.

Norske Servicehunder er en interesseorganisasjon for servicehundbrukere.

 Eksempler på servicehunder 
 Diabeteshund 

Diabeteshund er en type servicehund eller signalhund som er trent til å varsle eieren når dennes blodsukker blir for høyt eller lavt.

 Epilepsihund 

Epilepsihunder trenes til å dempe og hindre fall, varsle ved (helst før) et anfall og å hente hjelp. Den gir (kan gi) slike pasientgrupper stor trygghet i hverdagen.

 Signalhund 
En signalhund er en type servicehund som trenes til å hjelpe personer med hørselshemming, blant annet ved å varsle om lyder som dørklokker, alarmer, babyg­råt eller når noen roper på eieren. Internasjonalt brukes betegnelsen hearing dog, og flere organisasjoner, blant annet Hearing Dogs for Deaf People i Storbritannia og Hearing Dogs i USA, har trent opp slike hunder siden 1980-tallet.

I Norge er signalhunder ikke etablert som en egen offisiell kategori, men omfattes av de samme ordningene som andre service- og assistansehunder.

 Terapihund 

Terapihunder en hund som er spesialtrent til å jobbe med mennesker med fysiske, psykiske eller sosiale utfordringer. Hunden ledsages av en fører som veileder hunden og gir den oppgaver for å stimulere og kommunisere med pasienten.

 Referanser 

 Eksterne lenker 
 www.norskeservicehunder.no
 https://www.servicehundforbundet.no/

Kategori:Brukshundtyper